katalog CILJEVA I POKAZATELJA

MINISTARSTVO ZNANOSTI I OBRAZOVANJA

rujan, 2023.

SADRŽAJ

[1. UVODNE NAPOMENE 1](#_Toc140063724)

[2. PRIKAZ CILJEVA 2](#_Toc140063725)

[2.1. Nacionalni strateški okvir 2](#_Toc140063726)

[2.2. Strateški ciljevi 2](#_Toc140063727)

[2.3. Posebni ciljevi 3](#_Toc140063728)

[2.4. Institucijski ciljevi 5](#_Toc140063729)

[3. PRIKAZ POKAZATELJA 6](#_Toc140063730)

[3.1. Pokazatelji rezultata 6](#_Toc140063731)

[3.2. Pokazatelji ishoda 21](#_Toc140063732)

[Prilog 1. Veza strateških i posebnih ciljeva s nacionalnim strateškim okvirom…………………27](#_Toc140063733)

# UVODNE NAPOMENE

Cilj ovog dokumenta je dati cjeloviti prikaz i detaljne definicije ciljeva i pripadajućih pokazatelja. Ciljevi se dijele u tri temeljne skupine:

1. strateške ciljeve,
2. posebne ciljeve i
3. institucijske ciljeve.

Pokazatelji se dijele na:

1. pokazatelje ishoda, koji pokazuju doprinos strateškim ciljevima
2. pokazatelje rezultata, koji pokazuju doprinos posebnim (ili institucijskim) ciljevima.

U sklopu programskih ugovora javno visoko učilište, odnosno javni znanstveni institut, odabire posebne i predlaže institucijske ciljeve i njima pripadajuće pokazatelje ostvarenja rezultata (u nastavku: pokazatelje rezultata). Postupak odabira posebnih i institucijskih ciljeva opisan je u Priručniku za planiranje programskih ugovora.

Posebni ciljevi i pokazatelji odabiru se uz pomoć Biblioteke ciljeva i pokazatelja. U Biblioteci ciljeva i pokazatelja navedene su i upute za postavljanje početne vrijednosti, ključne točke ostvarenja i ciljane vrijednosti pokazatelja. Ključne točke ostvarenja postavljaju se sukladno očekivanim postignućima po proteku dvije godine važenja programskog ugovora, a ciljane vrijednosti po proteku razdoblja važenja programskog ugovora.

# PRIKAZ CILJEVA

### Nacionalni strateški okvir

Ciljevi programskog financiranja proizlaze iz nacionalnog strateškog okvira koji uključuje sljedeće dokumente:

1. Nacionalna razvojna strategija (NRS 2030.);
2. Strategija pametne specijalizacije za razdoblje do 2029. godine (S3 2029);
3. Nacionalni plan razvoja sustava obrazovanja za razdoblje od 2021. do 2027. godine (NPRSO);
4. Nacionalni plan oporavka i otpornosti 2021.-2026. (NPOO).

### Strateški ciljevi

Strateški ciljevi su ciljevi najviše razine koji doprinose ostvarenju temeljnih funkcija znanstvene i visokoobrazovne djelatnosti i usklađeni su sa strateškim odrednicama koje proizlaze iz usvojenih nacionalnih strateških dokumenata. U skladu s nacionalnim strateškim okvirom, za potrebe praćenja programskog financiranja izvedena su četiri (4) strateška cilja:

1. Podizanje znanstvene izvrsnosti – podrazumijeva povećanje kvalitete i odjeka znanstvenih radova na razini javnog visokog učilišta, odnosno javnog znanstvenog instituta, povećanje obujma kompetitivnih nacionalnih i europskih znanstvenih projekata, povećanje izloženosti i vidljivosti znanstvenog rada javnog visokog učilišta na međunarodnoj razini i osiguranje preduvjeta i resursa potrebnih za provedbu izvrsne znanosti;
2. Jačanje suradnje s gospodarstvom te razvoj nacionalnog i regionalnog identiteta i kulture – podrazumijeva jačanje usmjerenja prema primijenjenim istraživanjima, poticanje upravljanja intelektualnim vlasništvom, komercijalizaciju znanstvenog rada i rezultata, prevladavanje jaza između istraživačkog i poslovnog sektora te provedbu aktivnosti koje doprinose razvoju nacionalnog i regionalnog identiteta i kulture;
3. Povećanje relevantnosti, kvalitete i učinkovitosti studiranja – podrazumijeva unaprjeđenje učinkovitosti izvođenja studija i njihovu prilagodbu u skladu s upisnim interesima i potrebama tržišta rada, uključujući i stvaranje novih ekonomija i podizanje atraktivnosti institucije na međunarodnoj razini;
4. Jačanje društvene odgovornosti – podrazumijeva unaprjeđenje uključenosti javnog visokog učilišta, odnosno javnog znanstvenog instituta, u rješavanje društvenih izazova, uključujući teme od nacionalnog interesa, te podizanje razine ukupne učinkovitosti poslovanja javnog visokog učilišta, odnosno javnog znanstvenog instituta.

Na javna visoka učilišta primjenjuju se sva četiri strateška cilja, dok se na javne znanstvene institute primjenjuju tri strateška cilja, i to: 1. Podizanje znanstvene izvrsnosti, 2. Jačanje suradnje s gospodarstvom te razvoj nacionalnog i regionalnog identiteta i kulture i 4. Jačanje društvene odgovornosti.

### Posebni ciljevi

Posebni ciljevi su ciljevi niže razine, koji su povezani s ostvarenjem strateških ciljeva. Postupak odabira posebnih ciljeva opisan je u Priručniku za planiranje programskih ugovora.

1. **Strateški cilj: Podizanje znanstvene izvrsnosti**

**Posebni ciljevi:**

* 1. Povećanje sudjelovanja javnih visokih učilišta i javnih znanstvenih instituta u kompetitivnom projektnom financiranju – podrazumijeva povećavanje broja prijava i iznosa financiranja za znanstvene projekte iz nacionalnih i međunarodnih kompetitivnih izvora financiranja, posebno na projektima okvirnih programa Europske komisije i znanstveno izvrsnim projektima (npr. Europsko znanstveno vijeće);
	2. Provođenje reorganizacije znanstvenog rada i organizacijske reforme – podrazumijeva okrupnjavanje institucijskih znanstvenih potencijala u svrhu podizanja razine znanstvene učinkovitosti;
	3. Jačanje međunarodne znanstvene suradnje i znanstvene aktivnosti – podrazumijeva institucionalne mjere u svrhu stvaranja okruženja međunarodne i kompetitivne znanstvene aktivnosti, poticanja znanstvenika na uključivanje u međunarodne suradničke mreže te bilateralne i multilateralne aktivnosti te stvaranje povoljne institucijske klime i uvjeta za privlačenje znanstvenika na međunarodnoj razini;
	4. Jačanje ljudskih potencijala za znanstveni rad – podrazumijeva podizanje kriterija za napredovanje, podizanje uspješnosti zaposlenih znanstvenika u mentorstvu i stvaranje poticajnih uvjeta za privlačenje mladih znanstvenika i njihov karijerni razvoj;
	5. Jačanje ljudskih potencijala stručnih službi – podrazumijeva jačanje kompetencija i prepoznavanje uloge stručnih službi za provođenje znanstvenih i stručnih projekata kontinuiranim educiranjem, umrežavanjem i uspostavom internih procedura prilikom izrade projektnih prijava;
	6. Unaprjeđenje istraživačke infrastrukture – podrazumijeva osiguravanje dostupnosti i iskoristivosti istraživačke opreme i učinkovitog upravljanja istraživačkom infrastrukturom i njenim razvojem do međunarodno kompetitivne razine;
	7. Doprinos otvorenoj znanosti – podrazumijeva promicanje transparentnosti, dostupnosti i dijeljenja znanja i znanstvenih radova tako da istraživači, institucije i javnost mogu slobodno pristupiti, koristiti i doprinijeti znanstvenim informacijama;
	8. Jačanje interdisciplinarnosti znanstvenog rada – podrazumijeva povećavanje sudjelovanja javnog visokog učilišta, odnosno javnog znanstvenog instituta, u provedbi znanstvenih projekata koji obuhvaćaju više znanstvenih polja.
1. **Strateški cilj: Jačanje suradnje s gospodarstvom te razvoj nacionalnog i regionalnog identiteta i kulture**

**Posebni ciljevi:**

* 1. Poticanje provedbe primijenjenih znanstvenih aktivnosti, uključujući projekte suradnje s gospodarstvom – podrazumijeva poticanje znanstvenih aktivnosti s potencijalom komercijalizacije rezultata i usmjeravanje znanstvenih aktivnosti institucije prema potrebama gospodarstva ili s ciljem razvoja nacionalnog i regionalnog identiteta i kulture;
	2. Unaprjeđenje institucijskog upravljanja intelektualnim vlasništvom – podrazumijeva jačanje kapaciteta javnog visokog učilišta, odnosno javnog znanstvenog instituta, za uspostavu i unaprjeđenje sustava upravljanja i prijenosa znanja, tehnologije, inovacija i intelektualnog vlasništva;
	3. Unaprjeđenje pružanja znanstvenih, istraživačkih ili tehnoloških usluga na slobodnom tržištu, uključujući usluge za razvoj kulture i obrazovanja – podrazumijeva povećanje udjela financiranja javnog visokog učilišta, odnosno javnog znanstvenog instituta, kroz pružanje tržišnih usluga u skladu s potrebama gospodarstva i društva, uspješnost u privlačenju komercijalnih znanstvenih istraživanja, jačanje kapaciteta za pružanje usluga temeljenih na znanosti i uspješnost u obavljanju komercijalnih i društveno korisnih aktivnosti.
1. **Strateški cilj: Povećanje, relevantnosti, kvalitete i učinkovitosti studiranja**

**Posebni ciljevi:**

* 1. Unaprjeđenje studija – podrazumijeva optimizaciju studija što može uključivati smanjenje prekomjernog broja studija podizanje njihove relevantnosti radi stjecanja kompetencija kojima će studenti biti konkurentni na tržištu rada, jačanje nastavničkih kompetencija;
	2. Povećanje redovitosti i završnosti studiranja – podrazumijeva povećavanje kvalitete provedbe nastave na studijima; među ostalim mjeri povećanje broja i poticanje prolaznosti studenata u kontekstu redovitog savladavanja obaveza i završetka studija u roku;
	3. Povećanje međunarodne visokoobrazovne suradnje – podrazumijeva unaprjeđenje razine međunarodne prepoznatljivosti institucije kroz međunarodnu mobilnost nastavnika i studenata i suradnju s međunarodnim institucijama;
	4. Usmjeravanje studijskih programa prema razvoju vještina koje jačaju konkurentnost na tržištu rada – podrazumijeva povećanje razine na kojoj studijski programi javnog visokog učilišta studentima pružaju kompetencije kojima će biti konkurentni na tržištu rada.
1. **Strateški cilj: Jačanje društvene odgovornosti**

**Posebni ciljevi:**

* 1. Rad na aktivnostima od nacionalnog značaja – podrazumijeva razvijanje suradnje između javnog visokog učilišta, odnosno javnog znanstvenog instituta, i javnog sektora u rješavanju društvenih izazova, posebno onih od nacionalnog značaja, a iz djelokruga njihovog rada te korištenje znanstvenih kapaciteta javnog visokog učilišta, odnosno javnog znanstvenog instituta, u svrhu ostvarivanja izravne društvene koristi;
	2. Jačanje kulture cjeloživotnog obrazovanja, jednakosti i ravnopravnosti – podrazumijeva provedbu programa cjeloživotnog obrazovanja i poticanje zaposlenika na cjeloživotno obrazovanje; također podrazumijeva poticanje institucionalne orijentacije ka razvoju okruženja rodne i spolne ravnopravnosti i dokidanju svih oblika diskriminacije;
	3. Unaprjeđenje poslovanja javnog visokog učilišta, odnosno javnog znanstvenog instituta – podrazumijeva postupke reorganizacije te konkretne zahvate uprave javnog visokog učilišta, odnosno javnog znanstvenog instituta, u svrhu povećavanja transparentnosti poslovanja, smanjenja administrativnih troškova te podizanja učinkovitosti i odgovornosti upravljanja financijskim i drugim resursima javnog visokog učilišta, odnosno javnog znanstvenog instituta;
	4. Digitalizacija poslovanja – podrazumijeva uvođenje digitalnih rješenja u poslovanje, ulaganja u digitalne alate i opremu te jačanje digitalnih vještina zaposlenika;
	5. Jačanje zelene tranzicije – podrazumijeva uvođenje ekološki osviještenih poslovnih rješenja, prelazak na energetski učinkovite i prihvatljive načine korištenja energije te uvođenje sustava i procesa koji dovode do ušteda energije;
	6. Popularizacija znanosti i umjetnosti – podrazumijeva aktivnosti kojima se znanost, znanstvena otkrića i/ili znanstvene metode, ili umjetnost, na popularan i razumljiv način približavaju osobama od najniže razine obrazovanja bez obzira na dobnu skupinu osoba.

Prilog 1 prikazuje povezanost strateških i posebnih ciljeva te njihovu usklađenost sa strateškim dokumentima na nacionalnoj razini.

### Institucijski ciljevi

Povrh prethodno obrazloženih strateških i posebnih ciljeva, javno visoko učilište, odnosno javni znanstveni institut, može predložiti i vlastite institucijske ciljeve, u skladu sa svojim statutom, djelokrugom rada i strategijom razvoja, odnosno važećom strategijom. Institucijski ciljevi, kao i posebni ciljevi, doprinose ostvarenju jednog od strateških ciljeva.

Postupak predlaganja institucijskih ciljeva opisan je u Priručniku za planiranje programskih ugovora. Predloženi institucijski ciljevi potvrđuju se u okviru pregovora te se procjenjuje utemeljenost odabranih pokazatelja rezultata.

# PRIKAZ POKAZATELJA

U nastavku dokumenta izložen je detaljan prikaz pokazatelja, putem kojih se mjeri ostvarenje posebnih i strateških ciljeva. Slijedom navedenog, razlikujemo **pokazatelje rezultata** definirane za svaki od posebnih ciljeva i **pokazatelje ishoda** koji su definirani na razini strateških ciljeva.

### Pokazatelji rezultata

Pokazatelji rezultata postavljaju se u svrhu mjerenja uspješnosti u postizanju posebnih ciljeva. Pokazatelji rezultata predstavljaju posrednu mjeru napretka prema ostvarenju strateških ciljeva.

U nastavku je tabelarni prikaz pokazatelja rezultata povezanih sa svakim posebnim ciljem.

|  |  |  |
| --- | --- | --- |
| **Posebni cilj** | **Pokazatelj rezultata** | **Opis** |
| **Strateški cilj 1. Podizanje znanstvene izvrsnosti** |
| **1.1.**  **Povećanje sudjelovanja javnih visokih učilišta i javnih znanstvenih instituta u kompetitivnom projektnom financiranju** | Broj uspješnih projektnih prijava na kompetitivne izvore financiranja (od čega: ERC, ostali međunarodni programi) | Pokazatelj mjeri broj uspješnih projektnih prijava za ostvarivanje bespovratnih sredstava, podnesenih na kompetitivne izvore financiranja koji prvenstveno financiraju znanstvene aktivnosti (ne i stručne). Izvori financiranja uključuju nacionalne (financiranje iz programa NPOO, ESIF, HRZZ i slično) i međunarodne natječaje za dodjelu bespovratnih sredstava (ERC/Horizon Europe, Interreg, Erasmus, ESA, NSF USA i dr.). Uspješne prijave definiraju se kao: (a) ugovorene za financiranje ili (b) pozitivno ocjenjene prijave predložene za financiranje, ali nisu financirane zbog nedostatnih sredstava (rezervna lista).U okviru praćenja pokazatelja, kao posebna (disagregirana) mjera, pratit će se projektne prijave na natječaje ERC-a i ostale međunarodne izvore financiranja. |
| Vrijednost kompetitivnih znanstvenih projekata (od čega: ERC, ostali međunarodni programi) | Pokazatelj mjeri iznos bespovratnih sredstava za znanstvene projekte osiguran temeljem uspješnih prijava na kompetitivne izvore financiranja koji prvenstveno financiraju znanstvene (ne i stručne). U ostvarenje pokazatelja ubrajaju se projekti za koje je uspješno završen proces dodjele bespovratnih sredstava (donesena odluka o financiranju ili ekvivalentan dokument). Izvori financiranja uključuju nacionalne (financiranje iz programa NPOO, ESIF, HRZZ i slično) i međunarodne natječaje za dodjelu bespovratnih sredstava (ERC/Horizon Europe, NSF USA i dr.).U okviru praćenja pokazatelja, kao posebna (disagregirana) mjera, pratit će se projekti osigurani kroz natječaje ERC-a i kroz ostale međunarodne izvore financiranja. |
| Broj znanstvenih radova u SCOPUS i WoS, A1 časopisima te međunarodno recenziranim zbornicima za društvene i humanističke znanosti te umjetničko područje | Pokazateljem se prati ukupan broj znanstvenih radova objavljenih na razini javnog visokog učilišta, odnosno javnog znanstvenog instituta, koji su objavljeni u znanstvenim časopisima rangiranim u indeksnim bazama SCOPUS i WoS, A1 časopisima te međunarodno recenziranim zbornicima. |
| **1.2. Provođenje reorganizacije znanstvenog rada i organizacijske reforme**  | Broj provedenih aktivnosti (opseg) organizacijske reforme s ciljem funkcionalne integracije  | Pokazatelj se odnosi na broj aktivnosti (opseg) organizacijske reforme koje se namjeravaju provesti na javnom visokom učilištu, odnosno javnom znanstvenom institutu, s ciljem funkcionalne integracije. Javno visoko učilište, odnosno javni znanstveni institut, opisuje detaljan opseg planiranih aktivnosti organizacijske reforme.Reforme s ciljem funkcionalne integracije mogu uključivati objedinjavanje znanstvene opreme kroz središnje uslužne centre, objedinjavanje i smanjenje broja studija, integraciju pojedinačnih doktorskih studija u doktorske škole i sl. |
| Broj provedenih aktivnosti (opseg) organizacijske reforme s ciljem pravne integracije  | Pokazatelj se odnosi na broj aktivnosti (opseg) organizacijske reforme koje se namjeravaju provesti na javnom visokom učilištu, odnosno javnom znanstvenom institutu, s ciljem pravne integracije. Javno visoko učilište, odnosno javni znanstveni institut, opisuje detaljan opseg planiranih aktivnosti organizacijske reforme.Reforme s ciljem pravne integracije podrazumijevaju integraciju i konsolidaciju kapaciteta s drugim institucijama sa sličnim misijama, pri čemu reforma u pravilu podrazumijeva pravno spajanje više institucija poput integracija javnih znanstvenih instituta, integracija sastavnica sveučilišta s pravnom osobnošću, pripajanje instituta sveučilištu i sl. |
| **1.3. Jačanje međunarodne znanstvene suradnje i znanstvene aktivnosti** | Broj uspješnih projektnih prijava u suradnji s inozemnim partnerom | Pokazateljem se prati broj uspješnih projektnih prijava na kompetitivne izvore financiranja javnog visokog učilišta, odnosno javnog znanstvenog instituta, u suradnji s inozemnim partnerimaUspješne prijave definiraju se kao: (a) ugovorene za financiranje ili (b) pozitivno ocjenjene prijave predložene za financiranje, ali nisu financirane zbog nedostatnih sredstava (rezervna lista). |
| Broj suradnji s inozemnim partnerima  | Pokazatelj se odnosi na broj suradnji javnog visokog učilišta, odnosno javnog znanstvenog instituta, ostvarenih s inozemnim partnerima. Suradnje koje se ubrajaju u ostvarenje pokazatelja uključuju barem jednog zaposlenika s javnog visokog učilišta, odnosno javnog znanstvenog instituta, i barem jednog zaposlenika angažiranog na javnom visokom učilištu, javnom znanstvenom institutu ili u poduzeću sa sjedištem izvan RH. Pojam suradnja može se, na primjer, odnositi na objavu najmanje pet zajedničkih publikacija, ugovoreni novi zajednički istraživačko-razvojni projekt, ili druge formalne sporazume i ugovore, memorandume o razumijevanju i druge oblike znanstvene suradnje koji uključuju javno visoko učilište, odnosno javni znanstveni institut, ili njihove zaposlenike. |
| Broj znanstvenika uključenih u aktivnosti znanstvene mobilnosti | Pokazatelj se odnosi na broj znanstvenika angažiranih na javnom visokom učilištu, odnosno javnom znanstvenom institutu, koji su uključeni u aktivnosti međunarodne mobilnosti. Aktivnost međunarodne mobilnosti definira se kao posjeta znanstvenika znanstvenoj organizaciji u drugoj zemlji u trajanju od najmanje mjesec dana, kako bi provodili istraživačke aktivnosti kao gostujući znanstvenici. Pokazatelj ne uključuje posjećivanje događaja kao što su sastanci, radionice i konferencije. |
| **1.4. Jačanje ljudskih potencijala za znanstveni rad** | Broj znanstvenika koji su stekli poslijediplomsku kvalifikaciju ili završili postdoktorsko usavršavanje izvan matičnog javnog visokog učilišta, odnosno javnog znanstvenog instituta | Pokazatelj prati ukupan broj znanstvenika koji su stekli poslijediplomsku kvalifikaciju ili završili postdoktorsko usavršavanje izvan institucije na kojoj su zaposleni. |
| Broj završenih doktorata (od čega: doktorati međunarodnih doktorskih studenata) | Pokazatelj prati ukupan broj završenih doktorata znanstvenika angažiranih na javnom visokom učilištu, odnosno javnom znanstvenom institutu, unutar ugovornog razdoblja. U okviru praćenja pokazatelja, kao posebna (disagregirana) mjera, pratit će se broj inozemnih doktorskih studenata koji završe doktorat na podržanom javnom visokom učilištu, odnosno javnom znanstvenom institutu. |
| Broj znanstvenika zaposlenih na teret namjenskih/vlastitih sredstava | Pokazatelj prati ukupan broj znanstvenika zaposlenih na javnom visokom učilištu, odnosno javnom znanstvenom institutu, na teret namjenskih/vlastitih sredstava. Znanstvenik je osoba sa stečenim akademskim stupnjem doktora znanosti odnosno magistra znanosti te osoba upisana na doktorski studij i koja aktivno sudjeluje u provedbi istraživanja. |
| **1.5. Jačanje ljudskih potencijala stručnih službi** | Broj pohađanih i održanih edukacija u svrhu jačanja potencijala stručnih službi | Pokazatelj mjeri broj edukacija koje su zaposlenici stručnih službi pohađali kao i broj edukacija koje su organizirali u svrhu jačanja kapaciteta javnog visokog učilišta, odnosno javnog znanstvenog instituta za provođenje znanstvenih i stručnih projekata. |
| Broj aktivnosti vezanih uz jačanje kompetencija stručnih službi | Pokazatelj se odnosi na broj aktivnosti koje su provedene na javnom visokom učilištu, odnosno javnom znanstvenom institutu, s ciljem umrežavanja stručnih službi te razmjene najboljih praksi. |
| Broj projektnih prijava koje su ostvarene u suradnji sa stručnim službama javnog visokog učilišta, odnosno javnog znanstvenog instituta  | Pokazatelj mjeri broj projektnih prijava visokog učilišta, odnosno javnog znanstvenog instituta za koje su konzultirane stručne službe. Postojanje interne procedure za prijavu projektnih prijedloga u svrhu osnaživanja suradnje sa stručnim službama i vođenja evidencije projektnih prijava.  |
| **1.6. Unaprjeđenje istraživačke infrastrukture**  | Ukupno ulaganje javnog visokog učilišta, odnosno javnog znanstvenog instituta, u istraživačku opremu iz vlastitih sredstava | Pokazatelj mjeri ukupnu nabavnu vrijednost opreme za istraživanje i inovacije nabavljenu iz vlastitih sredstava. U ostvarenje pokazatelja ne ubraja se ulaganje u opremu iz sredstava osiguranih kroz bespovratna sredstva ili donacije drugih subjekata u naravi. Oprema za istraživanje i razvoj uključuje sve aparate, alate i uređaje koji se izravno koriste za obavljanje aktivnosti istraživanja i razvoja. Oprema ne uključuje, na primjer, kemijske tvari ili druge potrošne materijale koji se koriste za provođenje eksperimenata ili drugih istraživačkih aktivnosti. |
| Ukupno ulaganje javnog visokog učilišta, odnosno javnog znanstvenog instituta, u istraživačku infrastrukturu iz vlastitih sredstava | Pokazatelj mjeri ukupnu vrijednost ulaganja u istraživačku infrastrukturu iz namjenskih ili vlastitih sredstava. U ostvarenje pokazatelja ne ubraja se ulaganje u infrastrukturu iz sredstava osiguranih kroz bespovratna sredstva ili donacije drugih subjekata u naravi.Ulaganja u istraživačku infrastrukturu mogu se odnositi na projekte izgradnje novih objekata ili poboljšanja postojeće istraživačke infrastrukture unutar svog područja rada ili u svrhu novih smjerova istraživanja. |
| **1.7. Doprinos otvorenoj znanosti** | Broj provedenih mjera i uvedenih alata za poticanje politike otvorene znanosti | Pokazatelj mjeri broj konkretnih mjera koje je institucija poduzela i alata koje je uvela kako bi potaknula i podržala politiku otvorene znanosti. To može uključivati aktivnosti kao što su usvajanje smjernica za otvorenu znanost, organizacija edukativnih radionica o otvorenoj znanosti, razvoj otvorenih istraživačkih platformi ili alata, podrška istraživačima u dijeljenju podataka, te sudjelovanje u inicijativama koje promiču otvorenu znanost. |
| **1.8. Jačanje interdisciplinarnosti znanstvenog rada** | Broj uspješnih projektnih prijava za interdisciplinarne znanstvene projekte | Pokazatelj mjeri broj uspješnih projektnih prijava javnog visokog učilišta, odnosno javnog znanstvenog instituta, na bespovratna sredstva za provedbu znanstvenih projekata u kojima sudjeluju znanstvenici iz najmanje dva različita znanstvena polja.Uspješne prijave definiraju se kao: (a) ugovorene za financiranje ili (b) pozitivno ocjenjene prijave i predložene za financiranje ali nisu financirane zbog nedostatnih sredstava (rezervna lista). |
| Broj znanstvenih knjiga uključujući i one za umjetničko područje | Pokazateljem se prati ukupan broj znanstvenih knjiga, autorskih i uredničkih, objavljenih na razini javnog visokog učilišta, odnosno javnog znanstvenog instituta, koji imaju najmanje dvije znanstvene recenzije.Znanstvenom knjigom smatra se ne-periodičko izdanje koje sadrži znanstvene spoznaje iz znanstveno-nastavne discipline za koju je napisana. |
| **Strateški cilj 2. Jačanje suradnje s gospodarstvom** **te razvoj nacionalnog i regionalnog identiteta i kulture**  |
| **2.1. Poticanje provedbe primijenjenih znanstvenih aktivnosti, uključujući projekte suradnje s gospodarstvom** | Broj uspješnih projektnih prijava za projekte primijenjenih istraživanja (od čega: suradni projekti s gospodarstvom ili u kulturi i obrazovanju) | Pokazatelj mjeri broj uspješnih projektnih prijava javnog visokog učilišta, odnosno javnog znanstvenog instituta, za ostvarivanje bespovratnih sredstava za provedbu primijenjenih istraživanja, uključujući kolaborativne projekte u suradnji s gospodarskim subjektima ili u kulturi i obrazovanju. U ostvarenje pokazatelja uključuju se prijave na kompetitivne izvore financiranja koji prvenstveno financiraju znanstvene aktivnosti (ne i stručne). Izvori financiranja uključuju nacionalne (financiranje iz programa NPOO, ESIF, HRZZ i slično) i međunarodne natječaje za dodjelu bespovratnih sredstava (ERC/Horizon Europe, Interreg, Erasmus, ESA i dr.).Uspješne prijave definiraju se kao: (a) ugovorene za financiranje ili (b) pozitivno ocjenjene prijave i predložene za financiranje ali nisu financirane zbog nedostatnih sredstava (rezervna lista).Pojam primijenjenih istraživanja odnosi se na kategorije industrijskog istraživanja i eksperimentalnog razvoja, odnosno aktivnosti razine tehnološke spremnosti (TRL) 2-8. Primijenjena istraživanja uključuju projekte u cilju stjecanja novih znanja i vještina za razvoj novih proizvoda, procesa ili usluga, odnosno za postizanje znatnog poboljšanja postojećih proizvoda, procesa ili usluga, a mogu obuhvaćati i izradu prototipova, demonstracijske aktivnosti, pilot-projekata, ispitivanje i provjeru novih ili poboljšanih proizvoda, procesa ili usluga u okruženju koje odražava operativne uvjete, i sl.U okviru praćenja pokazatelja, kao posebna (disagregirana) mjera, pratit će se projektne prijave za financiranje suradnih projekata s partnerima iz gospodarstva. |
| Broj formalnih suradnji s gospodarskim subjektima te ustanovama iz kulture i obrazovanja | Pokazatelj se odnosi na broj suradnji javnog visokog učilišta, odnosno javnog znanstvenog instituta, s partnerima iz sektora gospodarstva te iz kulture i obrazovanja. Suradnje koje se ubrajaju u ostvarenje pokazatelja uključuju barem jednog zaposlenika s javnog visokog učilišta i barem jednog predstavnika iz sektora gospodarstva ili kulture i obrazovanja. Pojam suradnja može se, na primjer, odnositi na zajedničku publikaciju, stažiranje, ugovoreni novi zajednički istraživačko-razvojni projekt te druge formalne sporazume i ugovore, memorandume o razumijevanju i druge oblike znanstveno suradnje koji uključuju javno visoko učilište ili njegove zaposlenike. |
| **2.2. Unaprjeđenje institucijskog upravljanja intelektualnim vlasništvom** | Broj patentnih prijava | Pokazatelj se odnosi na broj patentnih prijava podnesenih na osnovu rezultata istraživačko-razvojnih projekata javnog visokog učilišta, odnosno javnog znanstvenog instituta. |
| Broj drugih oblika intelektualnog vlasništva | Pokazatelj se odnosi na druge oblike intelektualnog vlasništva (osim patenta) kao što su žig (zaštitni znak), zaštićeni industrijski dizajn, oznake zemljopisnog podrijetla i oznake izvornosti, zaštićena biljna sorta, licence i dr. sukladno primjenjivim zakonskim normama. |
| Broj pokrenutih projekata transfera tehnologije i znanja | Pokazatelj se odnosi na broj pokrenutih projekata prijenosa rezultata istraživanja u svrhu njihovog daljnjeg razvoja i/ili korištenja u razvoju i komercijalizaciji novih proizvoda (roba ili usluga). Rezultati istraživanja mogu se prenijeti u obliku potpisanih ugovora o istraživanju i razvoju, ugovora o licenciranju, ili drugih oblika ugovora o prijenosu odnosno komercijalizaciji tehnologije. U ostvarenje pokazatelja ulazi i osnivanje start-up, spin-off i spin-out poduzeća temeljem kojih se tehnologija namjerava dalje razvijati i komercijalizirati. |
| **2.3. Unaprjeđenje pružanja znanstvenih, istraživačkih ili tehnoloških usluga na slobodnom tržištu, uključujući usluge za razvoj kulture i obrazovanja** | Broj ugovorenih projekata za pružanje usluga gospodarstvu i javnim tijelima u razvoju kulture i obrazovanja | Pokazatelj prati broj ugovorenih projekata na javnom visokom učilištu, odnosno javnom znanstvenom institutu, u pružanju usluga gospodarskim i ostalim javnim subjektima u razvoju kulture i obrazovanja. Pokazatelj se odnosi na projekte, što može uključivati ugovorna istraživanja, izradu publikacija, analiza i studija, usluge pružene različitim privrednim i ostalim subjektima. |
| Vrijednost projekata za usluge gospodarstvu i javnim tijelima u razvoju kulture i obrazovanja | Pokazatelj prati iznos ugovorenih projekata pruženih usluga gospodarskim i ostalim subjektima u razvoju kulture i obrazovanja. Pokazatelj se odnosi na projekte, što može uključivati ugovorna istraživanja, izradu publikacija, analiza i studija, usluge pružene različitim privrednim i ostalim subjektima. |
| **Strateški cilj 3. Povećanje relevantnosti, kvalitete i učinkovitosti studiranja** |
| **3.1. Unaprjeđenje studija** | Broj uvedenih inovativnih metoda  | Pokazatelj se odnosi na broj inovativnih metoda studiranja uvedenih na javnom visokom učilištu. Pod inovativnim metodama podrazumijevaju se aktivnosti koje su usmjerene na inovaciju metoda poučavanja i stjecanja znanja a koje uključuju korištenje suvremenih metoda i tehnologija u nastavi, učenje temeljem rada na projektu, aktivno sudjelovanje u pisanju znanstvenih i stručnih radova, stručna praksa kod gospodarskih i javnih subjekata, osnivanje studentskih inkubatora, osmišljavanje, pisanje i provedba zajedničkih projekata s nastavnicima, uvođenje digitalnih alata za provjeru znanja, osnivanje studentskih poduzetničkih centara za razvoj poduzetničkih ideja i sl.  |
| Udio norme zaposlenih nastavnika i suradnika po studiju u ukupnoj normi akreditiranih diplomskih i prijediplomskih studija | Pokazatelj se odnosi na udio ukupne norme zaposlenih nastavnika i suradnika po pojedinom akreditiranom diplomskom i prijediplomskom studiju u ukupnoj normi svih zaposlenih nastavnika i suradnika.Pokazatelj mjeri koliki prosječni udio norme svih zaposlenih nastavnika i suradnika pripada pojedinom studijskom programu. Dobiva se na način da se izračuna prosječna norma po pojedinom studijskom programu i podijeli s ukupnom normom svih zaposlenika. Izborni predmeti koji se pojavljuju na više studija, broje se samo jednom. |
| Broj nastavnika koji su sudjelovali u obrazovnim programima jačanja nastavničkih kompetencija  | Pokazatelj se odnosi na broj nastavnika koji su ostvarili 30 ili više ECTS bodova kroz sudjelovanje u akreditiranim obrazovnim programima. Pod akreditiranim programima podrazumijevaju se obrazovni programi koji imaju odobrenje Ministarstva znanosti i obrazovanja ili su prošli interni sustav osiguravanja kvalitete na visokom učilištu sukladno pravilnicima o cjeloživotnom obrazovanju te su usklađeni sa standardom kvalifikacije u Registru Hrvatskog kvalifikacijskog okvira.  |
| Broj studenata koji su ostvarili najmanje 5 ECTS na studentskoj praksi | Pokazatelj se odnosi na broj studenata koji su ostvarili 5 ili više ECTS bodova kroz pohađanje stručne prakse na studiju. |
| Broj studenata koji sudjeluju na nacionalnim i međunarodnim natjecanjima u području studija | Pokazatelj se odnosi na broj studenata koji su sudjelovali na nacionalnim i/ili međunarodnim natjecanjima u području studija. |
| **3.2. Povećanje redovitosti i završnosti studiranja** | Udio studenata koji su u roku upisali višu godinu u ukupnom broju studenata  | Pokazatelj se odnosi na studente koji su u roku ostvarili dovoljan broj ECTS bodova i upisali višu godinu studija , tj. udio studenata koji su polaganjem ispita na predmetima propisanim nastavnim programom i koji se ubrajaju u kvotu definiranu za završetak studija stekli 55 i više ECTS bodova u odnosu na ukupan broj studenata.  |
|  | Broj dodijeljenih studentskih stipendija  | Pokazatelj se odnosi na godišnji prosjek broja stipendija dodijeljenih studentima na preddiplomskim i diplomskim studijima na javnom visokom učilištu, financiranih iz vlastitih izvora javnog visokog učilišta. |
|  | Omjer broja studenata koji su završili doktorski studij u roku u prethodnoj akademskoj godini i broja upisanih studenata u doktorski studij u razdoblju od prethodnih šest akademskih godina  | Pokazatelj se odnosi na uspješnost studiranja na doktorskim studijima. Ostvarenje pokazatelja računa se na način da se broj studenata koji su završili doktorski studij u roku u prethodnoj akademskoj godini podijeli s ukupnim brojem upisanih studenata u doktorski studij u razdoblju od prethodnih šest akademskih godina.Pod završetkom studija u roku podrazumijeva se završetak u roku od šest godina ili kraće. |
| **3.3. Povećanje međunarodne visokoobrazovne suradnje** | Broj združenih studija koji se izvode u suradnji s inozemnim visokim učilištem | Pokazatelj se odnosi na broj združenih studija koji su akreditirani sukladno propisima kojima se uređuje osiguravanje kvalitete visokog obrazovanja i znanosti u Republici Hrvatskoj.  |
| Broj nastavnika koji sudjeluju u međunarodnoj razmjeni  | Razmjena uključuje broj nastavnika na javnom visokom učilištu koji su uključeni u dolazne i odlazne aktivnosti međunarodne mobilnosti koja uključuje održavanje nastave. Pod nastavom se podrazumijeva nastava u trajanju od najmanje 5 sati. |
| Broj studenata koji sudjeluju u međunarodnoj razmjeni | Pokazatelj se odnosi na broj studenata na javnom visokom učilištu koji su uključeni u dolazne i odlazne aktivnosti međunarodne mobilnosti. Aktivnost međunarodne mobilnosti definira se kao studentska mobilnost u trajanju od najmanje jednog semestra. |
| **3.4. Usmjeravanje studijskih programa prema razvoju vještina koje jačaju konkurentnost na tržištu rada** | Upisne kvote na studije u odnosu prema potrebama tržišta rada | Pokazatelj prati upisne kvote na studije prema potrebama tržišta rada odnosno preporukama za obrazovnu upisnu politiku i politiku stipendiranja Hrvatskog zavoda za zapošljavanje. Unutar aktivnosti koje se prate programskim ugovorom, javno visoko učilište može odabrati smanjenje (odnosno povećanje) upisnih kvota za one studijske programe za koje ne postoji (odnosno postoji) potreba na tržištu rada. Potrebu definira Hrvatski zavod za zapošljavanje unutar preporuka koje objavljuje u prosincu svake godine za iduću godinu. |
| Broj studijskih programa usklađenih s Hrvatskim kvalifikacijskim okvirom | Pokazatelj prati broj studijskih programa na javnom visokom učilištu koji su usklađeni sa standardima kvalifikacija postavljenima u Hrvatskom kvalifikacijskom okviru. |
| Broj upisanih standarda kvalifikacija u Registar Hrvatskog kvalifikacijskog okvira  | Pokazatelj se odnosi na broj upisanih standarda kvalifikacija za koje je javno visoko učilište predalo zahtjev za upis u Registar Hrvatskog kvalifikacijskog okvira (<https://hko.srce.hr/registar/>). |
| Broj stipendija za deficitarna zanimanja | Pokazatelj se odnosi na broj stipendija iz namjenskih ili vlastitih sredstava dodijeljenih za deficitarna zanimanja.Preporuke za obrazovnu upisnu politiku i politiku stipendiranja donosi Hrvatski zavod za zapošljavanje. |
| Broj redovitih studenata u STEM područjima u odnosu na ukupan broj redovitih studenata. | Pokazatelj se odnosi na broj redovitih studenata koji studiraju studije u područjima prirodnih, tehničkih, biotehničkih i medicinskih znanosti u odnosu na ukupan broj redovitih studenata.Student upisan u redovitom statusu upisuje u pravilu 60 ECTS bodova u akademskoj godini u skladu s izvedbenim planom nastave te studira u sklopu pune nastavne satnice. |
| **Strateški cilj 4. Jačanje društvene odgovornosti** |
| **4.1. Rad na aktivnostima od nacionalnog značaja**  | Broj formaliziranih suradnji s tijelima državne uprave i javnog sektora | Pokazatelj mjeri broj formaliziranih suradnji javnog visokog učilišta, odnosno javnog znanstvenog instituta, s tijelima državne uprave i drugim tijelima javnog sektora. Formaliziranje suradnje uključuje imenovanja stručnjaka, formalni okvir suradnje, u sklopu koje bi javno visoko učilište, odnosno javni znanstveni institut, po potrebi i na zahtjev državnog ili javnog tijela, sudjelovalo u projektima od javnog interesa iz nadležnosti navedenog tijela. Suradnje mogu primjerice uključivati izradu studija i analitičkih podloga u svrhu donošenja odluka u državnim i javnim tijelima, sudjelovanje u izradi strateških dokumenata, i druge oblike suradnje s državnim i javnim tijelima, u područjima povezanima s područjem istraživanja i djelovanja javnog visokog učilišta, odnosno javnog znanstvenog instituta. Suradnja se odnosi na angažman zaposlenih stručnjaka ili projekta koji nije na komercijalnoj osnovi i provodi se u okviru redovnog rada javnog visokog učilišta, odnosno javnog znanstvenog instituta. |
| **4.2. Jačanje kulture cjeloživotnog obrazovanja, jednakosti i ravnopravnosti** | Broj poduzetih mjera za promicanje kulture jednakosti i ravnopravnosti | Pokazatelj prati broj mjera poduzetih u svrhu promicanja ravnopravnosti žena i muškaraca i zabrani diskriminacije, i/ili u svrhu promicanja pristupačnosti za osobe s invaliditetom. U ostvarenje pokazatelja ubrajaju se mjere koje se mogu kvantificirati (npr. broj organiziranih radionica ili predavanja na temu promicanja ravnopravnosti spolova, broj radova za unaprjeđenja pristupačnosti fizičke infrastrukture javnog visokog učilišta, odnosno javnog znanstvenog instituta, osobama s invaliditetom). Pokazatelj se odnosi na mjere koje već nisu propisane kao obavezne Zakonom o ravnopravnosti spolova i drugim propisima koji reguliraju jednakost i ravnopravnost. |
| Broj zaposlenika koji su završili programe stručnog usavršavanja  | Pokazatelj mjeri broj zaposlenika koji su završili najmanje jedan program stručnog usavršavanja. Pod programima stručnog usavršavanja podrazumijevaju se akreditirani programi stručnog usavršavanja zaposlenika koji su vezani za uspješno obavljanje poslova iz opisa radnih mjesta na kojima se zaposlenici nalaze. Pod akreditiranim programima podrazumijevaju se programi stručnog usavršavanja koji imaju odobrenje Ministarstva znanosti i obrazovanja ili su prošli interni sustav osiguravanja kvalitete na javnom visokom učilištu sukladno pravilnicima o cjeloživotnom obrazovanju. |
| Broj programa cjeloživotnog obrazovanja koji se izvode na javnom visokom učilištu usklađenih s Hrvatskim kvalifikacijskim okvirom | Pokazatelj mjeri broj programa cjeloživotnog obrazovanja na javnom visokom učilištu, usklađenih s Hrvatskim kvalifikacijskim okvirom. |
| Udio redovnih studenata iz ranjivih skupina u ukupnom broju redovnih studenata | Pokazateljem se mjeri udio redovnih studenata iz ranjivih skupina u odnosu na ukupni broj redovnih studenata koji pohađaju studij. Ranjive skupine se definiraju kao osobe s invaliditetom, žrtve nasilja, beskućnici, migranti, Romi, neaktivni mladi, osobe starije od 50 godina, a posebice žene i drugi čije je zapošljavanje otežano.Student upisan u redovitom statusu upisuje u pravilu 60 ECTS bodova u akademskoj godini u skladu s izvedbenim planom nastave te studira u sklopu pune nastavne satnice. |
| **4.3. Unaprjeđenje poslovanja javnog visokog učilišta, odnosno javnog znanstvenog instituta** | Broj provedenih organizacijskih mjera za smanjenje administrativnih troškova | Pokazatelj mjeri broj provedenih organizacijskih mjera kojima je svrha smanjenje administrativnih troškova javnog visokog učilišta, odnosno javnog znanstvenog instituta. Primjeri administrativnih troškova uključuju najam prostora, režijske troškove (grijanje/hlađenje, struja, voda, čišćenje, odvoz otpada, telekomunikacije i sl.) i reorganizaciju administrativnog / neznanstvenog osoblja, uključujući preraspodjelu pripadnih troškova. Primjeri mjera uključuju spajanje administrativnih odjela, nova sistematizacija rada neznanstvenog osoblja i sl. |
| **4.4. Digitalizacija poslovanja** | Iznos vlastitih i namjenskih sredstava utrošen na projekte s ciljem digitalne transformacije poslovanja | Pokazatelj mjeri iznos vlastitih i namjenskih sredstava utrošen na provedene projekte s ciljem poboljšanja poslovnih procesa kroz uvođenje digitalnih oblika poslovanja. U ostvarenje pokazatelja ubraja se primjerice uvođenje digitalnih registara, uvođenje digitalne pohrane i dostave internih dokumenata, digitalni repozitorija, digitalizacije vođenja knjigovodstvenih, računovodstvenih poslova ili poslova projektne administracije, i sl. |
| **4.5. Jačanje zelene tranzicije** | Iznos vlastitih i namjenskih sredstava utrošen na projekte s ciljem podizanja energetske učinkovitosti | Pokazatelj mjeri iznos vlastitih i namjenskih sredstava utrošen na provedene projekte s ciljem uvođenja učinkovitog upravljanja energetskim resursima. U ostvarenje pokazatelja ubraja se učinkovito gospodarenje otpadom, podizanje razine energetske učinkovitosti zgrada, uvođenje energetski učinkovitog sustava grijanja i hlađenja, prelazak na obnovljive energijske izvore (npr. Ugradnja solarnih ćelija), u svrhu smanjenja financijskih izdataka za energente i očuvanja okoliša. |
| **4.6. Popularizacija znanosti i umjetnosti** | Broj aktivnosti popularizacije znanosti i umjetnosti | Pokazatelj mjeri broj aktivnosti/događanja koji se odnose na popularizaciju znanosti i umjetnosti. Aktivnosti mogu uključivati dane otvorenih vrata, prezentacije znanstvenih projekata ili novih znanstvenih postignuća ili umjetničkih radova i instalacija, događanja namijenjena mladima s ciljem popularizacije znanosti ili umjetnosti, izložbe i sl. koje se odnose na dionike svih razina obrazovanja, od najniže razine i najranije dobi.Ubrajaju se radio i TV emisije i te one aktivnosti sa značajnom diseminacijskom komponentom, konkretno, publikom od 50 i više osoba.  |

### Pokazatelji ishoda

Pokazatelji ishoda usklađeni su s nacionalnim strateškim okvirom te omogućuju praćenje ostvarenja strateških ciljeva. Pokazatelji ishoda prate se na godišnjoj razini.

U nastavku je tabelarni prikaz pokazatelja ishoda povezanih sa svakim od strateških ciljeva.

|  |  |
| --- | --- |
| **Pokazatelj ishoda** | **Opis** |
| **Strateški cilj 1. Podizanje znanstvene izvrsnosti** |
| Medijan citiranosti radova | Pokazatelj se odnosi na medijan broja citata po objavljenom znanstvenom radu. Ostvarenje pokazatelja računa se za sve radove objavljene na razini javnog visokog učilišta, odnosno javnog znanstvenog instituta.U okviru praćenja pokazatelja, kao dodatna mjera, pratit će se medijan citiranosti radova izračunat na način da ne uzima u obzir radove proizašle iz velikih kolaboracija. |
| H-indeks | Pokazatelj mjeri vrijednost h-indeksa na razini javnog visokog učilišta, odnosno javnog znanstvenog instituta. H-indeks javnog visokog učilišta, odnosno javnog znanstvenog instituta, je najveći broj h koji zadovoljava uvjet da je svaka od h publikacija s javnog visokog učilišta, odnosno javnog znanstvenog instituta, citirana najmanje h puta. Na primjer, h-indeks javnog visokog učilišta, odnosno javnog znanstvenog instituta, iznosi pet, ako je na razini javnog visokog učilišta, odnosno javnog znanstvenog instituta, objavljeno pet publikacija, od kojih je svaka citirana pet ili više puta.Pokazatelj uzima u obzir samo radove objavljene u četverogodišnjem razdoblju prije potpisivanja ugovora (za početnu vrijednost pokazatelja) i radove objavljene u ugovornom razdoblju (za ciljanu vrijednost) i citate za navedene radove.U okviru praćenja pokazatelja, kao dodatna mjera, pratit će se h-indeks izračunat na način da ne uzima u obzir radove proizašle iz velikih kolaboracija. |
| Udio kompetitivnog financiranja u ukupnim prihodima javnog visokog učilišta, odnosno javnog znanstvenog instituta | Pokazatelj mjeri udio financijskih sredstava ostvarenih temeljem ugovorenih projekata iz kompetitivnih izvora financiranja, u ukupnom financiranju javnog visokog učilišta, odnosno javnog znanstvenog instituta, na godišnjoj razini. Prilikom izračuna vrijednosti pokazatelja uzimaju se u obzir samo bespovratna sredstva dodijeljena javnom visokom učilištu temeljem nacionalnih i međunarodnih kompetitivnih izvora financiranja. Izvori financiranja uključuju nacionalne (financiranje iz programa NPOO, ESIF, HRZZ i slično) i međunarodne natječaje za dodjelu bespovratnih sredstava(ERC/Horizon Europe, Interreg, Erasmus, ESA, NSF USA i dr.). |
| Udio radova s međunarodnim koautorstvom u ukupnom broju radova javnog visokog učilišta, odnosno javnog znanstvenog instituta  | Pokazateljem se prati udio znanstvenih radova s međunarodnim koautorstvom, u ukupnom broju znanstvenih radova, koji su objavljeni u znanstvenim časopisima rangiranim u indeksnim bazama SCOPUS i WoS, A1 časopisima te međunarodno recenziranim zbornicima. |
| Udio inozemnih znanstvenika | Pokazateljem se prati udio inozemnih zaposlenika na znanstvenim radnim mjestima u ukupnom broju znanstvenih zaposlenika javnog visokog učilišta, odnosno javnog znanstvenog instituta, uključujući gostovanja. |
| Udio znanstvenika u ranoj fazi karijere koji su trajno zaposleni na znanstveno-nastavnim radnim mjestima | Pokazatelj prati udio znanstvenika u ranoj fazi karijere, koji su trajno zaposleni na javnom visokom učilištu, odnosno javnom znanstvenom institutu, u odnosu na ukupan broj mladih znanstvenika angažiranih na javnom visokom učilištu, odnosno javnom znanstvenom institutu. Znanstvenik u ranoj fazi karijere je osoba do sedam godina nakon stjecanja doktorata koja aktivno ostvaruje znanstvenu karijeru. |
| Udio znanstvenika u ranoj fazi karijere koji su samostalni voditelji kompetitivnih znanstvenih projekata  | Pokazatelj prati udio znanstvenika u ranoj fazi karijere koji su na javnom visokom učilištu, odnosno javnom znanstvenom institutu, angažirani kao voditelji kompetitivnih projekata (ili na ekvivalentnoj poziciji), u odnosu na ukupan broj znanstvenika u ranoj fazi karijere angažiranih na javnom visokom učilištu, odnosno javnom znanstvenom institutu. Znanstvenik u ranoj fazi karijere je znanstvenik koji je stekao doktorat prije najviše sedam godina i koji aktivno ostvaruje znanstvenu karijeru. |
| Broj stvorenih novih radnih mjesta u novim objektima istraživačke infrastrukture | Pokazatelj prati broj novih radnih mjesta otvorenih i popunjenih na javnom visokom učilištu, odnosno javnom znanstvenom institutu, temeljem ulaganja u nove objekte istraživačke infrastrukture. Ostvarenje pokazatelja prati se temeljem prosječnih godišnjih ekvivalenata punog radnog vremena (FTE). U ostvarenje pokazatelja se ubrajaju samo popunjena radna mjesta za istraživanje i razvoj. Upražnjena radna mjesta za istraživanje i razvoj se ne ubrajaju u ostvarenje pokazatelja, kao ni pomoćno osoblje za istraživanje i razvoj (tj. radna mjesta koja nisu izravno uključena u aktivnosti istraživanja i razvoja). |
| Broj istraživača koji rade u poboljšanim objektima istraživačke infrastrukture  | Pokazatelj se odnosi na broj osoba zaposlenih na znanstvenom, znanstveno-nastavnom i suradničkom radnom mjestu na javnom visokom učilištu, odnosno javnom znanstvenom institutu, a koji rade u poboljšanim uvjetima, temeljem ulaganja u poboljšanja postojećih objekata istraživačke infrastrukture. Pomoćno osoblje za istraživanje i razvoj (tj. radna mjesta koja nisu izravno uključena u aktivnosti istraživanja i razvoja) ne ubraja se u ostvarenje pokazatelja. |
| Prosječan broj istraživača koji koriste istraživačku opremu | Istraživač je osoba zaposlena na znanstvenom, znanstveno-nastavnom i suradničkom radnom mjestu na javnom visokom učilištu, odnosno javnom znanstvenom institutu. Pokazatelj prati prosječan broj istraživača na javnom visokom učilištu, odnosno javnom znanstvenom institutu, koji koriste istraživačku opremu. Ostvarenje pokazatelja računa se na način da se prosjek na razini javnog visokog učilišta, odnosno javnog znanstvenog instituta, računa temeljem prosječnog broja korisnika individualnih komada opreme, pri čemu se za izračun uzima u obzir oprema srednje (od 53.089,12 EUR do 398.168,43 EUR) i velike nabavne vrijednosti (iznad 398.168,43 EUR). Za društvene i humanističke znanosti uzima se u obzir oprema nabavne vrijednosti iznad 5 tisuća EUR. U ostvarenje pokazatelja ne ubraja se pomoćno osoblje za istraživanje i razvoj (tj. radna mjesta koja nisu izravno uključena u aktivnosti istraživanja i razvoja). |
| Udio radova s otvorenim pristupom u ukupnim radovima institucije | Pokazatelj mjeri postotak znanstvenih radova koji su objavljeni na instituciji, a koji su dostupni javnosti putem otvorenog pristupa, u odnosu na ukupan broj radova objavljenih na instituciji. |
| **Strateški cilj 2. Jačanje suradnje s gospodarstvom te razvoj nacionalnog i regionalnog identiteta i kulture** |
| Broj znanstvenih radova s gospodarskim partnerima te partnerima iz kulture i obrazovanja | Pokazateljem se prati ukupan broj znanstvenih radova produciranih na razini javnog visokog učilišta, odnosno javnog znanstvenog instituta, koji su objavljeni u koautorstvu s partnerima iz gospodarskih subjekata te kulture i obrazovanja. |
| Udio prihoda od ostvarenih projekata transfera tehnologije u ukupnim prihodima | Pokazatelj mjeri udio financijskih sredstava ostvarenih od komercijalizacije transfera znanja, postupaka, procesa, prototipa i prava intelektualnog vlasništva, u ukupnom financiranju javnog visokog učilišta, odnosno javnog znanstvenog instituta, na godišnjoj razini. |
| Udio prihoda od projekata za usluge pružene u tržišnom okruženju  | Pokazatelj mjeri udio financijskih sredstava javnog visokog učilišta, odnosno javnog znanstvenog instituta, ostvarenih temeljem pružanja usluga gospodarskim i drugim subjektima, u ukupnom financiranju javnog visokog učilišta, odnosno javnog znanstvenog instituta, na godišnjoj razini. Pokazatelj se odnosi na komercijalne projekte, što može uključivati ugovorna istraživanja, izradu analiza i studija, usluge mjerenja, testiranja i slične usluge pružene poduzećima i drugim subjektima po tržišnim uvjetima. |
| **Strateški cilj 3. Povećanje relevantnosti, kvalitete i učinkovitosti studiranja (primjenjivo samo na javna visoka učilišta)** |
| Omjer broja nastavnika i studenata  | Pokazatelj prati omjer broja zaposlenika (FTE) u obrazovnom procesu (zaposlenici na znanstveno-nastavnima, nastavnim i suradničkim radnim mjestima) i broja studenata upisanih na svim razinama studija (prijediplomska i diplomska razina studija) |
| Medijan broja studijskih programa po zaposleniku na znanstveno-nastavnom ili nastavnom radnome mjestu | Pokazatelj prati medijan broja studija na kojima sudjeluju zaposlenici javnog visokog učilišta, pri čemu se u obzir uzima znanstveno-nastavno i nastavno osoblje angažirano na javnom visokom učilištu. |
| Medijan broja studenata po jednoj godini studija | Pokazatelj prati medijan broja studenata po jednoj godini studija, odnosno mjeri broj studenata po godini. |
| Postotak upisanih studenata koji su u 20% najboljih na državnoj maturi | Pokazatelj indicira atraktivnost studija za najbolje rangirane maturante. |
| Udio studenata koji su u roku završili studij | Pokazatelj se odnosi na postotak studenata koji su diplomirali u roku, odnosno završili studij bez pauziranja ili ponavljanja godina. Prati se broj diplomiranih studenata na svim studijima (prijediplomske i diplomske razine) podijeljen s brojem novoupisanih u prvu godinu svih studija prije onoliko godina koliko je propisano trajanje pripadnog studija (trajanje studija +1 godina). |
| Broj studenata koji završavaju diplomske studije (od čega: inozemni studenti) | Pokazatelj prati ukupan broj studenata koji završavaju diplomske studije na javnom visokom učilištu unutar ugovornog razdoblja. Završetak studija podrazumijeva izdavanje isprave o stjecanju odgovarajućeg akademskog stupnja. U okviru praćenja pokazatelja, kao posebna (disagregirana) mjera, pratit će se broj inozemnih studenata koji će završiti diplomske studije na podržanom javnom visokom učilištu.  |
| Broj studenata koji završavaju preddiplomske studije (od čega: inozemni studenti) | Pokazatelj prati ukupan broj studenata koji završavaju preddiplomske studije na javnom visokom učilištu unutar ugovornog razdoblja. Završetak studija podrazumijeva izdavanje isprave o stjecanju odgovarajućeg akademskog stupnja.U okviru praćenja pokazatelja, kao posebna (disagregirana) mjera, pratit će se broj inozemnih studenata koji će završiti preddiplomske studije na podržanom javnom visokom učilištu.  |
| Medijan ostvarenih ECTS bodova godišnje po studentu | Pokazatelj se odnosi na medijan ostvarenih ECTS bodova godišnje po studentu, izračunat na razini svih studija na javnom visokom učilištu. |
| Medijan broja inozemnih studenata po studiju | Pokazatelj se odnosi na medijan broja inozemnih studenata na svim razinama obrazovanja koji studij upisuju u RH, pri čemu se pokazatelj ne odnosi na programe studijske razmjene. |
| Udio broja studenata po studiju koji su se zaposlili (od čega: studenti koji su se zaposlili u struci) | Pokazatelj mjeri postotak studenata, anketiranih godinu dana nakon završetka studija, koji su ostvarili trajno zaposlenje.U okviru praćenja pokazatelja, kao posebna (disagregirana) mjera, pratit će se broj studenata koji su se zaposlili u struci. |
| Broj studenata upisanih u prvu godinu studijskih programa deficitarnih na tržištu rada  | Pokazatelj se odnosi na broj studenata po prvi puta upisanih u prvu godinu studijskih programa za deficitarna zanimanja.Deficitarna zanimanja su definirana Preporukama za obrazovnu upisnu politiku i politiku stipendiranja koju donosi Hrvatski zavod za zapošljavanje na temelju statističkih podataka. |
| Broj studenata upisanih u prvu godinu studija suficitarnih na tržištu rada  | Pokazatelj se odnosi na broj studenata po prvi puta upisanih u prvu godinu studija za zanimanja kojih ima višak na tržištu rada.Suficitarna zanimanja su definirana Preporukama za obrazovnu upisnu politiku i politiku stipendiranja koju donosi Hrvatski zavod za zapošljavanje na temelju statističkih podataka. |
| **Strateški cilj 4. Jačanje društvene odgovornosti** |
| Broj projekata ostvarenih kroz program ispunjenja posebnih aktivnosti od nacionalnog značaja | Pokazatelj mjeri broj pokrenutih projekata u okviru suradnje javnog visokog učilišta, odnosno javnog znanstvenog instituta, s tijelima državne uprave i drugim tijelima javnog sektora. Projekti mogu primjerice uključivati izradu studija i analitičkih podloga u svrhu donošenja odluka u javnim tijelima, sudjelovanje u izradi strateških dokumenata, i druge oblike suradnje s javnim tijelima. U ostvarenje pokazatelja ulaze pokrenuti projekti koji nisu na komercijalnoj osnovi i provode se u okviru redovnog rada javnog visokog učilišta, odnosno javnog znanstvenog instituta.  |
| Udio žena na čelnim radnim mjestima  | Pokazatelj mjeri udio izabranih na čelna radna mjesta visokog učilišta, odnosno javnog znanstvenog instituta (rektor/ica, prorektor/ica, dekan/ica, prodekan/ica, ravnatelj/ica, zamjenik ravnatelja/ice, članovi/ce upravnog vijeća…) u odnosu na ukupni broj izabranih čelnika na javnom visokom učilištu, odnosno javnom znanstvenom institutu. |
| Udio žena u ukupnom broju stalno zaposlenih znanstvenika, nastavnika i suradnika | Pokazatelj mjeri udio broja žena u ukupnom broju znanstvenika, nastavnika i suradnika zaposlenih na javnom visokom učilištu, odnosno javnom znanstvenom institutu. |
| Udio pripadnika nacionalnih manjina među zaposlenicima | Pokazatelj mjeri udio broja pripadnika nacionalnih manjina u ukupnom broju zaposlenika na javnom visokom učilištu, odnosno javnom znanstvenom institutu. |
| Udio zaposlenih djelatnika iz ranjivih skupina u ukupnom broju zaposlenih | Pokazatelj mjeri udio djelatnika u ranjivim skupinama u odnosu na ukupni broj zaposlenih djelatnika. Ranjive skupine se definiraju kao osobe s invaliditetom, žrtve nasilja, beskućnici, migranti, Romi, neaktivni mladi, osobe starije od 50 godina, a posebice žene i drugi čije je zapošljavanje otežano.  |
| Udio zaposlenika koji su završili programe stručnog usavršavanja  | Pokazatelj mjeri udio zaposlenika koji su završili najmanje jedan program stručnog usavršavanja, u ukupnom broju zaposlenika. Pod programima stručnog usavršavanja podrazumijevaju se akreditirani programi stručnog usavršavanja zaposlenika koji su vezani za uspješno obavljanje poslova iz opisa radnih mjesta na kojima se zaposlenici nalaze. Pod akreditiranim programima podrazumijevaju se programi stručnog usavršavanja koji imaju odobrenje Ministarstva znanosti i obrazovanja ili su prošli interni sustav osiguravanja kvalitete na javnom visokom učilištu sukladno pravilnicima o cjeloživotnom obrazovanju. |
| Broj polaznika koji su završili programe cjeloživotnog obrazovanja na javnom visokom učilištu usklađenih s Hrvatskim kvalifikacijskim okvirom | Pokazatelj mjeri broj polaznika koji su završili programe cjeloživotnog obrazovanja na javnom visokom učilištu, usklađenih s Hrvatskim kvalifikacijskim okvirom. |
| Udio diplomiranih studenata iz ranjivih skupina u ukupnom broju diplomiranih studenata | Pokazateljem se mjeri udio diplomiranih studenata iz ranjivih skupina u odnosu na ukupni broj diplomiranih studenata koji su završili studij. Ranjive skupine se definiraju kao osobe s invaliditetom, žrtve nasilja, beskućnici, migranti, Romi, neaktivni mladi, osobe starije od 50 godina, a posebice žene i drugi čije je zapošljavanje otežano. |
| Broj provedenih postupaka digitalne transformacije rada | Pokazatelj mjeri broj provedenih poboljšanja poslovnih procesa kroz uvođenje digitalnih oblika poslovanja. U ostvarenje pokazatelja ubraja se uvođenje digitalnih registara, uvođenje digitalne pohrane dokumenata, digitalnih repozitorija, digitalizacije vođenja knjigovodstvenih, računovodstvenih poslova ili poslova projektne administracije, i sl. |
| Iznos režijskih troškova po zaposleniku | Pokazatelj prati godišnji iznos režijskih troškova podijeljen s brojem zaposlenika javnog znanstvenog instituta, odnosno javnog visokog učilišta. U režijske troškove ubrajaju se troškovi grijanja/hlađenja, struje, vode, plina, čišćenja, odvoza otpada, telekomunikacija i sl. |
| Udio stalno zaposlenih na znanstvenom, znanstveno-nastavnom ili suradničkom radnom mjestu u ukupnom broju stalno zaposlenih | Pokazatelj mjeri udio zaposlenika na znanstvenom, znanstveno-nastavnom ili suradničkom radnom mjestu, u ukupnom broju stalnih zaposlenika javnog visokog učilišta, odnosno javnog znanstvenog instituta. |
| Broj osoba koji je bio izložen aktivnostima popularizacije znanosti i umjetnosti | Pokazatelj mjeri ukupan broj osoba koje su slušale popularno-znanstvena ili umjetnička predavanja, radio i TV emisije, pohađali otvorene dane odnosno koji su bili izloženi ili sudjelovali u aktivnostima popularizacije znanosti ili umjetnosti. U ukupan broj osoba se broje osobe od najniže razine obrazovanja bez obzira na dobnu skupinu.  |

# Prilog 1. Veza strateških i posebnih ciljeva s nacionalnim strateškim okvirom

|  |  |  |
| --- | --- | --- |
| **Strateški cilj** | **Posebni cilj** | **Poveznica sa strateškim dokumentima** |
| **1. Podizanje znanstvene izvrsnosti** | **1.1. Povećanje sudjelovanja javnih visokih učilišta i javnih znanstvenih instituta u kompetitivnom projektnom financiranju**  | • NRS (Cilj: Konkurentno i inovativno gospodarstvo; Prioritetno područje: Razvoj znanosti i tehnologije)• S3 (Cilj: Poboljšanje uvjeta financiranja za znanstvenu izvrsnost) •NPOO (Cilj: Podizanje istraživačkog i inovacijskog kapaciteta) |
| **1.2. Provođenje reorganizacije znanstvenog rada i organizacijske reforme**  | • NRS (Cilj: Konkurentno i inovativno gospodarstvo; Prioritetno područje: Razvoj znanosti i tehnologije)• S3 (Cilj: Poboljšanje uvjeta financiranja za znanstvenu izvrsnost) •NPOO (Cilj: Podizanje istraživačkog i inovacijskog kapaciteta) |
| **1.3. Jačanje međunarodne znanstvene suradnje i znanstvene aktivnosti** | • NRS (Cilj: Konkurentno i inovativno gospodarstvo; Prioritetno područje: Razvoj znanosti i tehnologije)•NPOO (Cilj: Podizanje istraživačkog i inovacijskog kapaciteta) |
| **1.4. Jačanje ljudskih potencijala za znanstveni rad** | • NRS (Cilj: Konkurentno i inovativno gospodarstvo; Prioritetno područje: Razvoj znanosti i tehnologije)• S3 (Cilj: Jačanje kapaciteta mladih istraživača) •NPOO (Cilj: Podizanje istraživačkog i inovacijskog kapaciteta) |
| **1.5. Jačanje ljudskih potencijala stručnih službi** | • NRS (Cilj: Konkurentno i inovativno gospodarstvo; Prioritetno područje: Razvoj znanosti i tehnologije)•NPOO (Cilj: Podizanje istraživačkog i inovacijskog kapaciteta) |
| **1.6. Unaprjeđenje istraživačke infrastrukture** | • NRS (Cilj: Konkurentno i inovativno gospodarstvo; Prioritetno područje: Razvoj znanosti i tehnologije)• S3 (Cilj: Unaprjeđenje istraživačke infrastrukture) •NPOO (Cilj: Podizanje istraživačkog i inovacijskog kapaciteta) |
| **1.7. Doprinos otvorenoj znanosti** | • NRS (Cilj: Konkurentno i inovativno gospodarstvo; Prioritetno područje: Razvoj znanosti i tehnologije)•NPOO (Cilj: Podizanje istraživačkog i inovacijskog kapaciteta) |
| **1.8. Jačanje interdisciplinarnosti znanstvenog rada** | • NRS (Cilj: Konkurentno i inovativno gospodarstvo; Prioritetno područje: Razvoj znanosti i tehnologije)• S3 (Cilj: Poboljšanje uvjeta financiranja za znanstvenu izvrsnost)•NPOO (Cilj: Podizanje istraživačkog i inovacijskog kapaciteta) |
| **2. Jačanje suradnje s gospodarstvom** **te razvoj nacionalnog i regionalnog identiteta i kulture** | **2.1. Poticanje provedbe primijenjenih znanstvenih aktivnosti, uključujući projekte suradnje s gospodarstvom** | • NRS (Cilj: Konkurentno i inovativno gospodarstvo; Prioritetno područje: Razvoj znanosti i tehnologije)• S3 (Cilj: Jačanje suradnje između istraživačkih organizacija i poduzeća) •NPOO (Cilj: Podizanje istraživačkog i inovacijskog kapaciteta) |
| **2.2. Unaprjeđenje institucijskog upravljanja intelektualnim vlasništvom** | • NRS (Cilj: Konkurentno i inovativno gospodarstvo; Prioritetno područje: Razvoj znanosti i tehnologije)• S3 (Cilj: Unaprjeđenje tržišne spremnosti rezultata istraživanja i razvoja) •NPOO (Cilj: Podizanje istraživačkog i inovacijskog kapaciteta) |
| **2.3. Unaprjeđenje pružanja znanstvenih, istraživačkih ili tehnoloških usluga na slobodnom tržištu**, **uključujući usluge za razvoj kulture i obrazovanja** | • NRS (Cilj: Konkurentno i inovativno gospodarstvo; Prioritetno područje: Razvoj znanosti i tehnologije)• S3 (Cilj: Unaprjeđenje tržišne spremnosti rezultata istraživanja i razvoja)•NPOO (Cilj: Podizanje istraživačkog i inovacijskog kapaciteta) |
| **3. Povećanje relevantnosti, kvalitete i učinkovitosti studiranja** | **3.1. Unaprjeđenje studija** | • NRS (Cilj: Obrazovani i zaposleni ljudi; Prioritetno područje: Unaprjeđenje visokog obrazovanja)• NPRSO (Cilj: Povećati završnost unaprjeđenjem i osiguravanjem kvalitete, relevantnosti i dostupnosti visokog obrazovanja)• NPOO (Cilj: Reforma obrazovnog sustava) |
| **3.2. Povećanje redovitosti i završnosti studiranja** | • NRS (Cilj: Obrazovani i zaposleni ljudi; Prioritetno područje: Unaprjeđenje visokog obrazovanja)• NPRSO (Cilj: Povećati završnost unaprjeđenjem i osiguravanjem kvalitete, relevantnosti i dostupnosti visokog obrazovanja)• NPOO (Cilj: Reforma obrazovnog sustava) |
| **3.3. Povećanje međunarodne visokoobrazovne suradnje** | • NRS (Cilj: Obrazovani i zaposleni ljudi; Prioritetno područje: Unaprjeđenje visokog obrazovanja)• NPRSO (Cilj: Povećati završnost unaprjeđenjem i osiguravanjem kvalitete, relevantnosti i dostupnosti visokog obrazovanja)• NPOO (Cilj: Reforma obrazovnog sustava) |
| **3.4. Usmjeravanje studijskih programa prema razvoju vještina koje jačaju konkurentnost na tržištu rada** | • NRS (Cilj: Obrazovani i zaposleni ljudi; Prioritetno područje: Unaprjeđenje visokog obrazovanja)• NPRSO (Cilj: Povećati završnost unaprjeđenjem i osiguravanjem kvalitete, relevantnosti i dostupnosti visokog obrazovanja)• NPOO (Cilj: Reforma obrazovnog sustava) |
| **4. Jačanje društvene odgovornosti** | **4.1. Rad na aktivnostima od nacionalnog značaja** | • NRS (Cilj: Učinkovito i djelotvorno pravosuđe, javna uprava i upravljanje državnom imovinom; Prioritetno područje: Kompetentna, dostupna i učinkovita javna uprava) |
| **4.2. Jačanje kulture cjeloživotnog obrazovanja, jednakosti i ravnopravnosti** | • NRS (Horizontalni prioriteti: Promicanje ravnopravnosti i jednakih mogućnosti)• NRS (Cilj: Obrazovani i zaposleni ljudi) |
| **4.3. Unaprjeđenje poslovanja javnog visokog učilišta, odnosno javnog znanstvenog instituta** | • NRS (Cilj: Učinkovito i djelotvorno pravosuđe, javna uprava i upravljanje državnom imovinom; Prioritetno područje: Kompetentna, dostupna i učinkovita javna uprava)• NRS (Cilj: Ekološka i energetska tranzicija za klimatsku neutralnost; Prioritetno područje: Energetska samodostatnost i tranzicija na čistu energiju) |
| **4.4. Digitalizacija poslovanja**  | • NRS (Cilj: Učinkovito i djelotvorno pravosuđe, javna uprava i upravljanje državnom imovinom; Prioritetno područje: Kompetentna, dostupna i učinkovita javna uprava) |
| **4.5. Jačanje zelene tranzicije** | • NRS (Cilj: Ekološka i energetska tranzicija za klimatsku neutralnost; Prioritetno područje: Energetska samodostatnost i tranzicija na čistu energiju) |
| **4.6. Popularizacija znanosti i umjetnosti** | • NRS (Cilj: Obrazovani i zaposleni ljudi) |